จ่อคิวทำคลอดกม.ก่อการร้าย พ่วง‘ฟอกเงิน’
ร่าง พ.ร.บ.ป้องกันก่อการร้ายจ่อคิวเข้าสภาตามกฎหมายฟอกเงิน
18 ต.ค. 2555

ร่าง พ.ร.บ.ป้องกันก่อการร้ายจ่อคิวเข้าสภาตามกฎหมายฟอกเงิน
การประชุมสภาผู้แทนราษฎร เมื่อวันที่ 17 ต.ค.ที่ผ่านมา นพ.ชลน่าน ศรีแก้ว ส.ส.น่าน พรรคเพื่อไทย วิปรัฐบาลได้เสนอต่อที่ประชุมให้เลื่อนร่างพระราชบัญญัติ (พ.ร.บ.) ป้องกันและปราบปรามการสนับสนุนทางการเงินแก่การก่อการร้าย พ.ศ.... ขึ้นมาพิจารณาต่อจาก ร่าง พ.ร.บ. ป้องกันและปราบปรามการฟอกเงิน (ฉบับที่...) พ.ศ.... เป็นผลให้การประชุมสภาฯ ในสัปดาห์หน้า จะพิจารณากฎหมาย 2 ฉบับพร้อมกัน
ร่าง พ.ร.บ.ป้องกันและปราบปรามการสนับสนุนทางการเงินแก่การก่อการร้าย พ.ศ..... ซึ่งกรรมาธิการฯ แก้ไขหลายมาตราที่สำคัญ อาทิ มาตรา 4 กรณีที่มีเหตุอันสงสัยว่าผู้ใดมีพฤติกรรมเกี่ยวข้องกับการก่อการร้าย หรือสนับสนุนการเงินให้กับการก่อการร้าย ให้ ป.ป.ง.พิจารณาส่งรายชื่อให้อัยการพิจารณายื่นคำร้องฝ่ายเดียวให้ศาลมีคำสั่งให้เป็นบุคคลที่ถูกกำหนด 
ถ้าปรากฏแต่ศาลว่า มีพยานหลักฐานอันควรเชื่อได้ว่าผู้นั้นมีพฤติการณ์เกี่ยวข้องกับการก่อการร้าย หรือสนับสนุนการเงินให้กับการก่อการร้าย หรือผู้นั้นดำเนินการแทนหรือตามคำสั่งภายใต้ผู้ก่อการร้ายให้ศาลมีคำสั่งตามที่ขอ และให้ระงับการดำเนินการเกี่ยวกับทรัพย์สินโดยไม่ชักช้า